CELEX: 32021R0461
Language: bg
Date: 2021-03-16 00:00:00
Title: Регламент за изпълнение (ЕС) 2021/461 на Комисията от 16 март 2021 година за изменение на Регламент (ЕО) № 1235/2008 по отношение на датата за получаване на заявленията за признаване на контролните и надзорните органи за целите на равностойността в рамките на режима за внос на биологични продукти въз основа на Регламент (ЕО) № 834/2007 (текст от значение за ЕИП)

17.3.2021   
               
               
                  BG
               
               
                  Официален вестник на Европейския съюз
               
               
                  L 91/14
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/461 НА КОМИСИЯТА
         от 16 март 2021 година
         за изменение на Регламент (ЕО) № 1235/2008 по отношение на датата за получаване на заявленията за признаване на контролните и надзорните органи за целите на равностойността в рамките на режима за внос на биологични продукти въз основа на Регламент (ЕО) № 834/2007
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграф 3 и член 38, буква г) от него,
         като има предвид, че:
         
                     (1)
                  
                  
                     В Регламент (ЕС) 2018/848 на Европейския парламент и на Съвета (2) се постановява, че схемата от контролни и надзорни органи, които Комисията въз основа на член 33, параграф 3 от Регламент (ЕО) № 834/2007 признава за осъществяването на контрол и издаването на сертификати в трети държави за целите на вноса на продукти с равностойни гаранции, ще бъде заменена със схема от контролни и надзорни органи, признати от Комисията за целите на вноса на отговарящи на изискванията продукти.
                  
               
                     (2)
                  
                  
                     Поради избухването на пандемията от COVID-19 и свързаната с нея криза в областта на общественото здраве началната дата на прилагане на Регламент (ЕС) 2018/848 и някои други дати, посочени в същия регламент, бяха отложени с една година по силата на Регламент (ЕС) 2020/1693 на Европейския парламент и на Съвета (3). В резултат на това Делегиран регламент (ЕС) 2018/848 ще се прилага от 1 януари 2022 г.
                  
               
                     (3)
                  
                  
                     С цел да се гарантира, че е налице необходимият административен капацитет за своевременно признаване на контролните и надзорните органи по новата схема, член 11, параграф 1 от Регламент (ЕО) № 1235/2008 на Комисията (4) беше изменен с Регламент за изпълнение (ЕС) 2020/25 (5), за да се предвиди крайна дата за получаване на нови заявления за признаване на контролните и надзорните органи за целите на равностойността по старата схема. Крайната дата е 30 юни 2020 г.
                  
               
                     (4)
                  
                  
                     Затова е необходимо член 11, параграф 1 от Регламент (ЕО) № 1235/2008 да бъде изменен отново, за да се съгласува датата за получаване на нови заявления за признаване на контролните и надзорните органи за целите на равностойността по старата схема за внос с датата на създаване на новата система за внос в Регламент (ЕС) 2018/848.
                  
               
                     (5)
                  
                  
                     Поради това Регламент (ЕО) № 1235/2008 следва да бъде съответно изменен.
                  
               
                     (6)
                  
                  
                     С цел да се даде възможност на съответните контролни и надзорни органи да се възползват в пълна степен от оставащия период до 30 юни 2021 г. след повторното активиране на съответния ИТ инструмент, настоящият регламент следва да влезе в сила по спешност на деня след деня на публикуването му в Официален вестник на Европейския съюз.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Комитета по биологично производство,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 11, параграф 1 от Регламент (ЕО) № 1235/2008 датата „30 юни 2020 г.“ се заменя с „30 юни 2021 г.“.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 189, 20.7.2007 г., стр. 1.
         
            (2)  Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ L 150, 14.6.2018 г., стр. 1).
         
            (3)  Регламент (ЕС) 2020/1693 на Европейския парламент и на Съвета от 11 ноември 2020 г. за изменение на Регламент (ЕС) 2018/848 относно биологичното производство и етикетирането на биологични продукти по отношение на датата на прилагането му и на някои други дати, посочени в същия регламент (ОВ L 381, 13.11.2020 г., стр. 1).
         
            (4)  Регламент (ЕО) № 1235/2008 на Комисията от 8 декември 2008 г. за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 334, 12.12.2008 г., стр. 25).
         
            (5)  Регламент за изпълнение (ЕС) 2020/25 на Комисията от 13 януари 2020 г. за изменение и поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 8, 14.1.2020 г., стр. 18).